એક જ સ્થળે બાપ-બેટાઓના ભૂતકાળ અને વર્તમાનનાં પાત્રો હોય કે લોહિયાળ જગ્યાએ ક્યુટ બાળક ઊભેલું દેખાય, આ બન્ને શૉટ્સ વિઝ્યુઅલી એકદમ સુપર્બ લાગે છે; પરંતુ એ જ વખતે બૅકગ્રાઉન્ડમાં રાજ ઝુત્શીની તદ્દન વાહિયાત કૉમેન્ટરી સતત સંભળાતી રહે છે (એના કરતાં પોગો ચૅનલ પર આવતા તાકેશિસ કૅસલ પ્રોગ્રામમાં જાવેદ જાફરીની કૉમેન્ટરી ક્યાંય રસપ્રદ હોય છે). ગુસ્સો ત્યારે આવે કે કુલભૂષણ ખરબંદા, આશુતોષ રાણા, કિરણકુમાર જેવા દમદાર ઍક્ટરો કરતાં પણ રાજ ઝુત્શીના કાટૂર્‍નિયા પાત્રને ક્યાંય વધારે ફુટેજ મળતું દેખાય. જૅકલિનને હવે શ્રીલંકન મૅનિકિન બનવાનું ફાવી ગયું છે, એટલે તેના ચાહકોએ તો તેને ટૂંકું ખોખલું ટૉપ પહેરીને કૂદતી જોવામાં જ ખુશ થવાનું છે. લેખકોએ રાઇટિંગમાં એટલી આળસ કરી છે કે જુલિયસ સીઝરના પ્રખ્યાત ક્વોટ વેની વિદી વિકીનું વો આએ, વો લડે ઔર વો ચલે ગએ જેવું સીધું જ હિન્દી ટ્રાન્સલેશન કરી નાખ્યું છે.